รัฐบาลไทย-ข่าวทำเนียบรัฐบาล-ครม.เห็นชอบโครงการบ้านฅนไทย
วันพุธที่ 3 มกราคม 2561
ครม.เห็นชอบโครงการบ้านฅนไทย
ที่ประชุมคณะรัฐมนตรีมีมติเห็นชอบโครงการบ้านฅนไทย เพื่อให้ประชาชนทั่วไปได้มีที่อยู่อาศัยเป็นของตนเองบนที่ดินราชพัสดุ
วันนี้ (3 ม.ค. 61 ) เวลา 09.00 น. ณ ห้องประชุม 501 ตึกบัญชาการ 1 ทําเนียบรัฐบาล พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี (ครม.) ซึ่งที่ประชุมครม. ได้มีการพิจารณา “โครงการบ้านฅนไทย” โดยมีมติเห็นชอบตามที่กระทรวงการคลัง (กค.) เสนอ ดังนี้
1. กรอบการดําเนินโครงการบ้านฅนไทย
2. ธนาคารอาคารสงเคราะห์ และธนาคารออมสิน แยกบัญชีโครงการบ้านฅนไทย เป็นบัญชีธุรกรรมนโยบายรัฐ(Public Service Account : PSA) โดยไม่ขอรับการชดเชยจากรัฐบาลและขอนําผลกระทบรายได้และค่าใช้จ่ายในการจัดทําโครงการบ้านฅนไทยมาปรับตัวชี้วัดทางการเงินที่เกี่ยวข้องตามบันทึกข้อตกลงการประเมินผลการดําเนินงานรัฐวิสาหกิจ และขอไม่นับรวมหนี้ที่ไม่ก่อให้เกิดรายได้(Non-Performing Loans : NPLs)ที่เกิดจากการดําเนินโครงการฯ เป็นตัวชี้วัดผลการดําเนินงานของธนาคารอาคารสงเคราะห์ และธนาคารออมสิน (กรณี% NPLsที่เกิดขึ้นาสูงกว่าค่าเฉลี่ยNPLs ของธนาคารในภาพรวม) และขอนําผลกระทบต่อรายได้และค่าใช้จ่ายในการจัดทําโครงการบวกกลับกําไรสุทธิเพื่อการคํานวณโบนัสพนักงาน (การคํานวณต้นทุนค่าใช้จ่ายของธนาคาร คือ ต้นทุนเงินฝากบวก 0.25%(เงินนําส่งกองทุนฯ) บวกต้นทุนดําเนินงาน)
สาระสําคัญของเรื่อง
โครงการบ้านประชารัฐบนที่ดินราชพัสดุระยะที่ 2 (บ้านฅนไทย)
กระทรวงการคลังได้สํารวจที่ดินราชพัสดุทั่วประเทศเพื่อนํามารองรับการดําเนินโครงการ “บ้านฅนไทย” โดยในเบื้องต้น กระทรวงการคลังได้คัดเลือกที่ดินราชพัสดุที่มีความเหมาะสม และไม่เป็นที่ดินที่ได้มาจากการเวนคืน จํานวน 8 แปลง ครอบคลุม 4 ภาค เพื่อนํามาดําเนินโครงการฯ โดยมีวัตถุประสงค์ เพื่อให้ประชาชนทั่วไปได้มีที่อยู่อาศัยเป็นของตนเองบนที่ดินราชพัสดุ
ประเภทที่อยู่อาศัย:กระทรวงการคลังได้กําหนดรูปแบบการก่อสร้างโครงการบ้านฅนไทยเป็นประเภทที่อยู่อาศัย 3 รูปแบบ ประกอบด้วย (1) บ้านแฝด พื้นที่ใช้สอยไม่น้อยกว่า 28 ตารางเมตร (2) บ้านแถว พื้นที่ใช้สอยไม่น้อยกว่า 28 ตารางเมตร และ (3) อาคารชุดพักอาศัย พื้นที่ใช้สอยไม่น้อยกว่า 28 ตารางเมตร ในระดับราคา 350,000 - 700,000 บาทต่อหน่วย
กลุ่มเป้าหมาย: 1) ประชาชนที่อยู่ในทะเบียนเพื่อสวัสดิการแห่งรัฐกับกระทรวงการคลัง 2) ประชาชนที่มีรายได้ไม่เกิน 35,000 บาทต่อคนต่อเดือน 3) ประชาชนทั่วไป (ธนาคารไม่ต้องสนับสนุนดอกเบี้ย) โดยพิจารณากลุ่มเป้าหมายลําดับที่1 ก่อน เมื่อSupply เหลือจึงพิจารณากลุ่มเป้าหมายที่2 และ 3 ตามลําดับต่อไป
คุณสมบัติผู้มีสิทธิเข้าร่วมโครงการ:ผู้มีสัญชาติไทย
มาตรการสินเชื่อ:กรอบวงเงินโครงการประมาณ 4,000 ล้านบาท
(1)สินเชื่อเพื่อพัฒนาโครงการที่อยู่อาศัย(Pre Finance) ธนาคารอาคารสงเคราะห์ และธนาคารออมสิน โดยกําหนดอัตราดอกเบี้ยผ่อนปรนปีที่ 1 ถึงปีที่ 3 ร้อยละ 3 ต่อไป หลังจากนั้นMLR– ไม่เกินร้อยละ 1 ต่อปี ระยะเวลาการกู้ไม่เกิน 5 ปี เพื่อสนับสนุนสินเชื่อให้ผู้ประกอบการและหรือบริษัท ธนารักษ์พัฒนาสินทรัพย์ จํากัด ที่เข้าร่วมพัฒนาโครงการ
(2)สินเชื่อเพื่อที่อยู่อาศัย(Post Finance) โดยกําหนดอัตราดอกเบี้ยผ่อนปรนปีที่ 1 ถึงปีที่ 4 ร้อยละ 2.75 ต่อปี หลังจากนั้นกรณีรายย่อยMRR -ร้อยละ 0.75 ต่อปี หรือกรณีสวัสดิการหักเงินเดือนMRR -ร้อยละ1.00 ต่อปี ระยะเวลาการกู้ไม่เกิน 30 ปี และผ่อนปรนการกําหนดอัตราส่วนรายจ่ายในการชําระหนี้ต่อรายได้ต่อเดือน(Debt Service Ratio :DSR) หรืออัตราส่วนภาระผ่อนชําระหนี้รวมต่อรายได้สุทธิรวม(Debt to Income Ratio : DTI) ตามที่ธนาคารกําหนด โดยมีวงเงินสินเชื่อที่อยู่อาศัยบนที่ดินราชพัสดุในระดับราคา350,000-700,000บาทต่อหน่วย
ทั้งนี้ ให้ธนาคารอาคารสงเคราะห์ และธนาคารออมสินพิจารณาขยายวงเงินสินเชื่อเพิ่มเติมได้ตามความเหมาะสม
รูปแบบ:โครงการการผ่อนชําระสู่การเช่าระยะยาว(Rent to Lease) กรรมสิทธิ์ที่อยู่อาศัยเป็นของผู้ได้รับสิทธิอยู่อาศัย และผู้ได้รับสิทธิพัฒนาโครงการ โดยมีรายละเอียดดังนี้
1) พื้นที่โครงการ ที่ราชพัสดุครอบคลุมทุกภาคทั่วประเทศ
2) ราคาที่อยู่อาศัยในระดับราคา 350,000 - 700,000 บาท ต่อหน่วย
3) บ้านแฝด/บ้านแถว/อาคารชุดพักอาศัยมีพื้นที่ใช้สอยไม่น้อยกว่า 28 ตารางเมตรต่อหน่วย
4) กําหนดให้มีการจัดสรรพื้นที่ส่วนกลางไม่เกินร้อยละ 30 ของพื้นที่โครงการฯ เพื่อรองรับกิจกรรมต่าง ๆ ที่เหมาะสมกับสภาพแวดล้อมของท้องถิ่น และ/หรือเป็นประโยชน์ต่อโครงการฯ
5) การคัดเลือกผู้ได้รับสิทธิพัฒนาโครงการจะพิจารณาผู้ที่เสนอเงื่อนไขที่เหมาะสมและเป็นประโยชน์ต่อทางราชการมากที่สุด
ทั้งนี้ การดําเนินโครงการในแต่ละพื้นที่จะมีการรับฟังความคิดเห็นของประชาชนก่อนการคัดเลือกเอกชนเข้าร่วมพัฒนาโครงการฯ ตามระเบียบสํานักนายกรัฐมนตรี และจัดทําแผนบริหารโครงการฯ ตลอดอายุโครงการ ส่วนกระทรวงการคลังจะพิจารณาผ่อนปรนอัตราค่าเช่า ค่าธรรมเนียมและเงื่อนไขต่าง ๆ ในการดําเนินโครงการ “บ้านฅนไทย” โดยพิจารณาความเป็นไปได้ภายใต้หลักกฎหมายและระเบียบกระทรวงการคลังที่กําหนด
----------------
กลุ่มประชาสัมพันธ์และเผยแพร่ สํานักโฆษก